Μελέτη της δερματικής αιμάτωσης σε περιοχές με έγκαυμα μερικού πάχους μετά από τοπική εφαρμογή αναισθητικών και αγγειοδιασταλτικών ουσιών
Authors: Ταγκαλάκης Παντελής 
Published: September 2021

Εισαγωγή: Πραγματοποίηθηκε έλεγχος της υπόθεσης ότι η τοπική εφαρμογή αγγειοδραστικών ουσιών, διατηρεί την αιματική ροη σε θερμική κάκωση στο δέρμα, περιορίζοντας την εξέλιξη της ιστικής νέκρωσης στην αρχική φάση του εγκαύματος. Σκοπός: Ο σκοπός αυτής της τυχαιοποιημένης πειραματικής μελέτης, ήταν να ελέγξει πιθανή βελτίωση της αιματικής ροής μετά από την τοπική εφαρμογή αγγειοδιασταλτικών ουσιών.Υλικό και Μέθοδος: Χρησιμοποιήθηκαν 55 επίμυες οι οποίοι χωρίστηκαν σε 7 ομάδες, ώστε να μελετηθεί η δράση της διαδερμικής εφαρμογής αλοιφής τρινιτρογλυκερίνης περιεκτικότητας 0,4% (Rectogesic®) (Ομάδα Α, n=10), κρέμας πριλοκαΐνης/λιδοκαΐνης περιεκτικότητας 5% (Emla®) (Ομάδα B, n=10) σε σύγκριση με τη μη εφαρμογή ουσίας (Ομάδα Γ, n=10) ή την εφαρμογή σκευάσματος placebo (Ομάδα Δ, n=10) και η δράση του διαλύματος λιδοκαΐνης 2% (Xylocaine® 2%) (Ομάδα Ε, n=5) με τοπική έγχυση, σε σύγκριση με τη μη έγχυση ή την έγχυση διαλύματος placebo (Ομάδα ΣΤ, n=5), στην αιμάτωση βαθέων εγκαυμάτων μερικού πάχους. Όλες οι ουσίες ελέγχθηκαν κατ’ αντιστοιχία και σε σύγκριση με μάρτυρες χωρίς έγκαυμα (Ομάδα Ζ, n=5). Αποτελέσματα: Κατά τη μέτρηση της αιματικής ροής σε ml/min/100gr με ροόμετρο Laser Doppler στα 15, 30, 45, 60, 120 και 180 λεπτά, αποδείχθηκε ότι διακυμάνθηκε από 25,3750 (SD 14,05502) έως 31,9020 (SD 24,92093) στην Oμάδα Α, από 20,2500 (SD 8,39248) έως 24,4917 (SD 14,25861) στην Oμάδα Β, από 11,6000 (SD 4,84271) έως 14,5833 (SD 7,62478) στην Oμάδα Γ, από 11,2877 (SD 5,36349) έως 13,1924 ( SD 5,98779) στην Oμάδα Δ, από 5,3041 (SD 2,46069) έως 7,2485 (SD 4,59262) στην Oμάδα Ε και από 8,4667 (SD 3,85393) έως 10,7 (SD 5,93296) στην Oμάδα ΣΤ. Η φυσιολογική ροή του αίματος διατηρήθηκε σε ποσοστό 45,2-81,0% (64,36%) στην Oμάδα Α, 50,8-73,2% (62,31%) στην Oμάδα Β, 44,4-57% (50,66%) στην Oμάδα Γ, 37,1-53,4% (43,63%) στην Oμάδα Δ , 39,6-65,7% (49,05%) στην Oμάδα Ε και 25,2-60% (40,05%) στην Oμάδα ΣΤ. Η σύγκριση με τους μάρτυρες χωρίς έγκαυμα έδειξε βελτίωση της ροής στην Oμάδα Α κατά τη μέτρηση στα 15 λεπτά (p=0.008) και στην Oμάδα Β στα 120 (p=0,020) και στα 180 (p=0,011) λεπτά, ενώ έδειξε μειωμένη ροή στην Oμάδα Δ (p<0,001), Ε (p<0.05) και ΣΤ (p<0.05). Η εφαρμογή αλοιφής Rectogesic®, απέδειξε βελτίωση ροής σε όλες τις μετρήσεις σε σύγκριση με την εφαρμογή σκευάσματος placebo (p<0,05) ή τη μη εφαρμογή ουσίας (p<0,05). Η εφαρμογή κρέμας Emla® απέδειξε βελτίωση ροής σε σύγκριση με την εφαρμογή σκευάσματος placebo (p<0,05) κατά τις μετρήσεις στα 15, 60, 120 και 180 λεπτά και σε σύγκριση με τη μη εφαρμογή ουσίας κατά τις μετρήσεις στα 15, 30, 120 και 180 λεπτά. H διαφορά από την εφαρμογή των δύο ουσιών, δεν ήταν στατιστικά σημαντική. Τα ευρήματα αυτά υποστηρίζουν την αρχική υπόθεση. Η τοπική έγχυση Xylocaine® 2% μείωσε την ροή σε σύγκριση με τη μη εφαρμογή (p<0.05) στις μετρήσεις στα 15, 45, 60, 120 και 180 λεπτά και δεν παρουσίασε στατιστικά σημαντική διαφορά από την έγχυση διαλύματος placebo. Το εύρημα αυτό δεν υποστηρίζει την αρχική υπόθεση. Συμπέρασμα: H διαδερμική εφαρμογή αλοιφής Rectogesic® και κρέμας Emla® παρουσιάζει κλινική αξία, αφού προσφέρουν παρόμοια βελτίωση της αιματικής ροής. Το συμπέρασμα αυτό δεν ισχύει στην περίπτωση τοπικής έγχυσης Xylocaine® 2%.